1. **melléklet**

**Veszprém Megyei Jogú Város Önkormányzata Közgyűlésének**

**/2019. (...) önkormányzati rendelete**

**a közművelődésről és a művészeti tevékenység támogatásáról**

Veszprém Megyei Jogú Város Önkormányzatának Közgyűlése a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A.§-ában kapott felhatalmazás alapján, a 3-6.§ tekintetében eredeti jogalkotói hatáskörében az Alaptörvény 32. cikk (2) bekezdésében kapott felhatalmazás alapján, a 7.§ (2) bekezdése, a 8.§ (2) bekezdése, a 9.§ (1)-(2) bekezdése, 10.§ (1) bekezdése, 11.§ (1)bekezdése, 12.§ (1) bekezdése, 13.§(1)bekezdése tekintetében a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 80.§-ában kapott felhatalmazás alapján, az 1.§ (2)bekezdése, 2.§(2)bekezdése,a 3§ (3)bekezdése , a 7.§ (3) bekezdés b) pontja, 8.§ (3) bekezdés b)pontja, a 9.§ (3) bekezdés b)pontja, 10.§ (5) bekezdése, 11.§ (4) bekezdése, 12.§(2) bekezdése, 13.§ (3)-(5) bekezdése tekintetében a Magyarország helyi önkormányzatairól szóló 2011. évi CLXXXIX. törvény 41.§ (4) bekezdésében kapott felhatalmazás alapján,

a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 7.pontjában meghatározott feladatkörében eljárva a következőket rendeli el:

1.§ (1) Az Önkormányzat kötelezően ellátandó feladatkörében a közművelődési alapszolgáltatásokról az Önkormányzat által fenntartott közművelődési intézmények működtetésével gondoskodik.

(2) A Közjóléti Bizottság a Közgyűlés által átruházott hatáskörben a közművelődési alapszolgáltatások ellátása érdekében dönthet közművelődési megállapodás megkötéséről erre alkalmas szervezetekkel.

2.§ (1) Az Önkormányzat a közművelődési alapszolgáltatások teljes körének biztosítására önálló jogi személyiségű költségvetési szervként közművelődési intézményeket működtet:

a) Agóra Veszprém Kulturális Központ

b) Művészetek Háza Veszprém Művelődési Ház és Kiállítóhely

(2) Az Önkormányzat által fenntartott közművelődési intézménynek minden év február 10-ig be kell nyújtania jóváhagyásra a Közjóléti Bizottság elé az előző évi tevékenységéről szóló beszámolóját, tárgyévi munkatervét. A Közjóléti Bizottság a Közgyűlés által átruházott hatáskörben hozza meg döntését.

3.§ (1) A közművelődési tevékenységek kínálatának bővítésében részt vesznek az Önkormányzat fenntartásában működő előadó-művészeti és közgyűjteményi és előadó-művészeti intézmények:

a) előadó-művészeti intézmények:

aa) Kabóca Bábszínház

ab) Veszprémi Petőfi Színház

b) közgyűjtemények:

ba) Eötvös Károly Megyei Könyvtár

bb) Laczkó Dezső Múzeum

(2) Az Önkormányzat a közművelődési tevékenységek kínálatának bővítése érdekében a Kittenberger Kálmán Növény- és Vadaspark Szolgáltató Kiemelten Közhasznú Non-profit Kft.-vel, ~~és~~ a Veszprémi Programiroda Rendezvényszervező és Kulturális Szolgáltató Kft.-vel és a Swing Swing Kereskedelmi és Szolgáltató Kft.-vel szerződést kötött:

a) a Kittenberger Kálmán Növény- és Vadaspark Szolgáltató Kiemelten Közhasznú Non-profit Kft a közművelődési kínálat bővítése érdekében:

aa) közreműködik a város köznevelési intézményeiben folyó környezeti nevelési munkában,

ab) zoopedagógiai programokat állít össze és ajánl a pedagógusok továbbképzésére,

ac) együttműködik a város speciális köznevelési intézményeivel, teret, lehetőséget és programot ajánl a szociálisan, mentálisan és fizikailag sérült gyermekek számára,

ad) kulturális, családi és nevelési programokat kínál, táborokat szervez speciális profiljának megfelelően,

ae) részt vesz a város kiemelt kulturális eseményein, társadalmi rendezvényein.

b) a Veszprémi Programiroda Rendezvényszervező és Kulturális Szolgáltató Kft. gondoskodik a nemzeti ünnepekhez kapcsolódó megemlékezések szervezéséről és lebonyolításáról, valamint a közművelődési kínálat bővítése érdekében ~~a~~ Veszprém Megyei Jogú Város jeles napjaihoz kötődő kulturális rendezvények megvalósításáról.

c) a Swing Swing Kereskedelmi és Szolgáltató Kft. a közművelődési tevékenységek kínálatának bővítése érdekében helyszínt és infrastruktúrát biztosít, a Hangvilla Multifunkcionális Közösségi Tér működtetőjeként.

(3) A Közjóléti Bizottság a Közgyűlés által átruházott hatáskörben a gyermek közművelődési feladatok ellátása érdekében dönthet szerződés megkötéséről köznevelési intézményekkel.

(4)Az Önkormányzat a közművelődési tevékenységek kínálatának bővítése érdekében együttműködik az adott szakterületen más szervezetek által fenntartott kulturális intézményekkel, országos és határon túli művelődési közösségekkel, a városban működő alsó-, középfokú köznevelési és felsőfokú oktatási intézményekkel.

4.§ A Csarnok Kft. a közművelődési tevékenységek kínálatának bővítése érdekében helyszínt és infrastruktúrát biztosít a Veszprém Aréna üzemeltetőjeként.

5.§ Veszprém-Balaton 2023. Kft. elősegíti a közművelődési tevékenységek kínálatának bővítését a *Veszprém Európa Kulturális Fővárosa* program sikeres megvalósítása érdekében.

6.§ A helyi közművelődési és művészeti tevékenység érdekében az Önkormányzat önként vállalt feladatkörében:

a) támogatja a kultúra, a kulturális közélet nyilvánosságát,

b) támogatja a helyi művészeket, civil szervezeteket, közösségeket, a helyi mecenatúra kialakulását,

c) támogatja a nemzetközi és országos jelentőségű kulturális fesztiválok, idegenforgalmi vonzerővel bíró kulturális nagyrendezvények megrendezését,

d) gazdagítja a kisebbségek kulturális identitását, társadalmi közeledését,

hagyományápolását előmozdító programokat,

e) támogatja a kortárs művészetek különböző ágai bemutatkozási lehetőségeinek szélesítését,

f) elősegíti az informatikai rendszer fejlesztését a kultúra területén,

g) az előadó-művészeti szervezetek támogatásáról szóló törvényben meghatározott célok elérése érdekében támogatja a művészeti tevékenységet,

h) támogatja a helyi kulturális kínálat bővítésére irányuló kezdeményezéseket,

i) támogatja a helyi és országos, nemzetközi aktuális programokhoz, emlékprogramokhoz kötődő kulturális kínálat bővítésére irányuló kezdeményezéseket.

7.§(1) Az Önkormányzat egy-egy szakterületen legalább tíz éve működő, országos minősítésű, magas színvonalon dolgozó, és önálló jogi személyiségű (egyesület, alapítvány) amatőr, félhivatásos művészeti együttest – kérésére – kiemelt együttes kategóriába sorolhatja. A kiemelt együttesek köre nyitott, önkormányzati döntéssel bővíthető, szűkíthető.

(2) Az Önkormányzat támogatásban részesíti a kiemelt művészeti együtteseket.

(3) a) A Közgyűlés dönt:

aa) a kiemelt művészeti együttesek támogatására fordítható keretről, és az egyes együtteseknek biztosított támogatási összegről az éves költségvetési rendelet keretében,

ab) a kiemelt művészeti együttes több évre szóló támogatása esetén a támogatási szerződés tartalmának meghatározásáról,

ac) a támogatási szerződés tartalmának meghatározásáról minden esetben, ha a kiemelt művészeti együttes fenntartója alapítvány.

b) A Közjóléti Bizottság a Közgyűlés által átruházott hatáskörben dönt:

ba) a támogatási szerződés tartalmának meghatározásáról, ha a támogatás egy évre szól.

8.§ (1) Az Önkormányzat nemzetközi és országos jelentőségű kulturális fesztiválokat, idegenforgalmi vonzerővel bíró, jelentős múlttal rendelkező kulturális nagyrendezvényeket a kiemelt fesztivál kategóriába sorolhatja. A kiemelt fesztiválok köre nyitott, önkormányzati döntéssel bővíthető, szűkíthető.

(2) Az Önkormányzat támogatásban részesíti a kiemelt fesztiválokat.

(3) a) A Közgyűlés dönt:

aa) a kiemelt fesztiválok támogatására fordítható keretről, és az egyes fesztiváloknak biztosított támogatási összegről az éves költségvetési rendelet keretében,

ab) a kiemelt fesztiválok több évre szóló támogatása esetén a támogatási szerződés tartalmának meghatározásáról,

ac) a támogatási szerződés tartalmának meghatározásáról minden esetben, ha a kiemelt fesztivál megvalósítója alapítvány.

b) a Városstratégiai és Városmarketing Bizottság a Közgyűlés által átruházott hatáskörben dönt:

ba) a támogatási szerződés tartalmának meghatározásáról, ha a támogatás egy évre szól.

9.§ (1) Az Önkormányzat támogatásban részesíti az egyházi, egyházművészeti értékeket bemutató, nem az Önkormányzat által fenntartott intézményeket.

(2) Az Önkormányzat támogatásban részesíti a kultúra és a tudomány helyi, országos és nemzetközi értékeit bemutató, annak kutatásában, feltárásában részt vevő veszprémi felsőoktatási intézményeket, tudományos műhelyeket.

(3) a) a Közgyűlés dönt

aa) az (1) és az (2) bekezdésben meghatározott célokat szolgáló támogatási keretről és az egyes intézmények számára biztosított támogatási összegről az éves költségvetési rendelet keretében,

ab) az (1) és az (2) bekezdésben meghatározott célokat szolgáló, több évre szóló támogatása esetén a támogatási szerződés tartalmának meghatározásáról,

ac) a támogatási szerződés tartalmának meghatározásáról minden esetben, ha az (1) és az (2) bekezdésben meghatározott célokat megvalósító támogatott alapítvány.

b) A polgármester a Közgyűlés által átruházott hatáskörben dönt:

ba) a támogatási szerződés tartalmának meghatározásáról, ha a támogatás egy évre szól.

10.§ (1) Az Önkormányzat támogatásban részesíti a rendelet 6.§ h) pontja szerinti, a helyi kulturális kínálat bővítésére irányuló kezdeményezéseket:

a) a környezeti-, szellemi-, művészeti értékek, hagyományok feltárását, bemutatását és megismertetését,

b) az ismeretszerző, művelődő közösségeket, az ismeretterjesztés különböző formáit,

c) nyomtatott és elektronikus kiadványok megjelentetését,

d) művészeti tevékenységeket, képzőművészeti, zenei, színházi tevékenységet,

e) amatőr alkotókat és alkotói csoportokat,

f) a különböző kultúrák közötti kapcsolatok kiépítését és fenntartásának segítését, a szabadidő kulturális célú eltöltéséhez a feltételek biztosítását, az egyéb művelődést segítő lehetőségek biztosítását,

g) helyi identitást erősítő kulturális kezdeményezéseket.

(2) A kulturális kínálat bővítésére irányuló kezdeményezések támogatására szolgáló keret az éves költségvetési rendeletben kerül meghatározásra.

(3) A Közgyűlés évente legalább egy alkalommal pályázati felhívást tesz közzé a költségvetési rendeletben meghatározott támogatási keret felosztása céljából.

(4) A benyújtott pályázatokat szakmai bíráló grémium – mint döntést előkészítő munkacsoport – véleményezi. A munkacsoport tagjai a Veszprémi Kultúráért Közalapítvány Kuratóriumának tagjai.

(5) A munkacsoport az éves támogatási keret felosztására javaslatot tesz, a támogatásról szóló döntést a polgármester a Közgyűlés által átruházott hatáskörben, alapítvány esetében a Közgyűlés hozza meg.

11.§ (1) Az Önkormányzat támogatásban részesíti a rendelet 6.§ i) pontja szerinti, a helyi és országos, nemzetközi aktuális programokhoz, emlékprogramokhoz kötődő kulturális kínálat bővítésére irányuló kezdeményezéseket.

(2) A kulturális kínálat bővítésére irányuló kezdeményezések támogatására szolgáló keret az éves költségvetési rendeletben kerül meghatározásra.

(3) Az éves költségvetési rendeletben meghatározott keret felhasználására a polgármester által felkért munkacsoport tesz javaslatot. A munkacsoportba a program, emlékprogram jellege szerint ismeretekkel, jártasággal rendelkező személyt kell felkérni. A munkacsoport tagjainak száma legalább három fő.

(4) A támogatási keret felhasználásról szóló döntést a munkacsoport javaslatának figyelembe vételével a polgármester a Közgyűlés által átruházott hatáskörben, alapítvány esetében a Közgyűlés hozza meg.

12.§ (1) Az Önkormányzat támogatást nyújthat a színházi előadó-művészeti szervezet működési kiadásaihoz, abban az esetben, ha a támogatás elmaradása a szervezet – adott színházi évadra betervezett- előadásainak megtartását veszélyeztetné.

(2) A támogatásról a döntést a polgármester a Közgyűlés által átruházott hatáskörben, alapítvány esetében a Közgyűlés hozza meg.

13.§ (1) Az Önkormányzat támogatásban részesíti a köznevelési intézményben tanuló, valamint felsőoktatási intézménnyel hallgatói jogviszonyban álló fiatalok művelődési lehetőségeit, kulturális célú szabadidő eltöltését, tanórán kívüli tevékenységét, közösségi életét.

(2) A tanórán kívüli tevékenység támogatására szolgáló keret az éves költségvetési rendeletben kerül meghatározásra.

(3) Az Önkormányzat évente legalább egy alkalommal pályázati felhívást tesz közzé a költségvetési rendeletben meghatározott támogatási keret felosztása céljából. A pályázati felhívás tartalmát a polgármester a Közgyűlés által átruházott hatáskörben hagyja jóvá.

(4) A támogatásról szóló döntést a polgármester a Közgyűlés által átruházott hatáskörben, alapítvány esetében a Közgyűlés hozza meg.

(5) A tanórán kívüli tevékenység támogatására pályázati eljárás nélkül, kérelemre is nyújtható támogatás, ha a támogatandó tevékenység időpontja megelőzi a pályázati keretből történő támogatások elbírálásának időpontját, vagy ha a támogatást kérő az Önkormányzat által kiírt pályázati felhívásra önhibáján kívül nem tudott pályázatot benyújtani. Az így benyújtott igények elbírálásáról a polgármester a Közgyűlés által átruházott hatáskörben, alapítvány esetében a Közgyűlés dönt.

14.§ A rendeletben meghatározott önkormányzati támogatásokról szóló döntésre, a támogatási szerződés megkötésére, a számadási kötelezettség előírására és annak teljesítésére vonatkozóan a civil szervezeteknek nyújtható önkormányzati támogatásokról szóló 13/2012. (III.30.) önkormányzati rendelet rendelkezéseit kell alkalmazni.

15.§ (1) Ez a rendelet 2019. december 1-jén lép hatályba.

(2) Hatályát veszti Veszprém Megyei Jogú Város Önkormányzata Közgyűlésének a közművelődésről és a művészeti tevékenység támogatásáról szóló 14/2012. (III.30.) önkormányzati rendelete.

|  |  |
| --- | --- |
| **Porga Gyula** s.k.  polgármester | **dr. Mohos Gábor** s.k.  jegyző |